諸公勸楚真叟應進士舉以詩勉之
作者：朱翌
朝代：宋

paragraphs: 太祖皇帝龍飛初，君家樞密推日車。
一時事載太史筆，九廟畫展功臣圖。
昭陵取士極妙選，乃孫應詔從諸儒。
威如草木部刺史，屢進藥石諫大夫。
誰知冷落百蠻裏，忽見其後清而腴。
讀書過眼似皎月，裁詩出手爭秋蕖。
諸公力請舉進士，駢四儷六子有餘。
三經新義未改科，一代元老出此塗。
要令我才必有用，不憂此口無以餬。
他年上國與計偕，看日五色傳天衢。